CELEX: 32020R0267
Language: mt
Date: 2020-02-26 00:00:00
Title: Regolament ta’ Implimentazzjoni tal-Kummissjoni (UE) 2020/267 tas-26 ta’ Frar 2020 li japplika tnaqqis mill-kwota tas-sajd tas-salamun tal-Atlantiku disponibbli għall-Polonja fl-2019 minħabba s-sajd eċċessiv fl-2017

27.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 56/1
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/267
         tas-26 ta’ Frar 2020
         li japplika tnaqqis mill-kwota tas-sajd tas-salamun tal-Atlantiku disponibbli għall-Polonja fl-2019 minħabba s-sajd eċċessiv fl-2017
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema tal-Unjoni ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b’mod partikulari l-Artikolu 105(4) tiegħu,
         Billi:
         
                     (1)
                  
                  
                     Il-kwota tas-sajd għas-salamun tal-Atlantiku fl-ilmijiet tal-Unjoni tas-Suddiviżjonijiet 22 sa 31 (SAL/3BCD-F) ġiet allokata lill-Polonja għas-sena 2017 bir-Regolament tal-Kunsill (UE) 2016/1903 (2).
                  
               
                     (2)
                  
                  
                     Wara skambji ta’ kwoti bejn il-Polonja u l-Latvja skont l-Artikolu 16(8) tar-Regolament (UE) Nru 1380/2013 tal-Parlament Ewropew u tal-Kunsill (3) u l-użu mill-Polonja tal-flessibbiltà minn sena għal sena skont l-Artikolu 15(9) ta’ dak ir-Regolament, il-kwota tas-sajd għas-salamun għall-Polonja għall-2017 żdiedet għal 13 693 unitajiet ta’ salamun mis-6 030 tal-bidu.
                  
               
                     (3)
                  
                  
                     Waqt il-missjonijiet ta’ spezzjoni mwettqa fil-Polonja f’konformità mar-Regolament (KE) Nru 1224/2009 matul l-2018, il-Kummissjoni identifikat data dwar il-qbid irrappurtata b’mod skorrett u b’data nieqsa, li żvelat li l-kwota Pollakka għall-2017 għas-salamun tal-Atlantiku fl-ilmijiet tal-Unjoni tas-suddiviżjonijiet 22-31 kienet ġiet issuperata b’2 246 unitá ta’ salamun. Dawn l-inkonsistenzi fir-rappurtar dwar il-kompożizzjoni tal-qbid kienu kkorroborati minn diversi missjonijiet ta’ awditu u ta’ verifikazzjoni li saru fil-Polonja matul l-2018 u l-2019 f’konformità mar-Regolament (KE) Nru 1224/2009. Dawn ir-rapporti ta’ awditi ġew ikkomunikati kif dovut u diskussi mal-Polonja.
                  
               
                     (4)
                  
                  
                     Skont il-proċedura stabbilita fl-Artikolu 105(4) tar-Regolament (KE) Nru 1224/2009, il-Kummissjoni kkonsultat mal-Polonja dwar il-kwantitajiet mistada f’eċċess u dwar it-tnaqqis li kellu jsir permezz ta’ ittra bid-data tal-11 ta’ Ottubru 2019. L-awtoritajiet Pollakki kkonfermaw li rċevew din l-ittra fil-11 ta’ Ottubru 2019.
                  
               
                     (5)
                  
                  
                     F’ittra bid-data tal-31 ta’ Ottubru 2019, il-Polonja rrikonoxxiet li kienet qabżet il-kwota tagħha tas-salamun fis-sena 2017 b’2 246 unità ta’ salamun, u pproponiet li l-ammont jitnaqqas mill-kwota tagħha għall-2019. Wara skambji ta’ kwoti, il-kwota tal-Polonja għas-salamun tal-Atlantiku fl-2019 hija biżżejjed biex dan it-tnaqqis jiġi applikat flimkien mat-tnaqqis li sar minħabba s-sajd eċċessiv fl-2018 (4).
                  
               
                     (6)
                  
                  
                     Skont l-Artikolu 105(2) tar-Regolament (KE) Nru 1224/2009, għandu jiġi applikat fattur ta’ multiplikazzjoni ta’ 1,00 meta, bħal f’dan il-każ, il-livell ta’ sajd eċċessiv imqabbel mal-ħatt l-art permess kien ugwali għal, jew inqas minn 100 tunnellata.
                  
               
                     (7)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat għas-Sajd u l-Akkwakultura,
                  
               ADOTTAT DAN IR-REGOLAMENT:
         
            Artikolu 1
            Il-kwota tas-sajd għas-salamun tal-Atlantiku (Salmo Salar) fl-ilmijiet tal-Unjoni tas-Suddiviżjonijiet 22-31 allokata lill-Polonja għas-sena 2019 bir-Regolament tal-Kunsill (UE) 2018/1628 (5) għandha titnaqqas kif muri fl-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-26 ta’ Frar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 343, 22.12.2009, p. 1.
         
            (2)  Ir-Regolament tal-Kunsill (UE) 2016/1903 tat-28 ta’ Ottubru 2016 li jiffissa l-opportunitajiet tas-sajd għall-2017 għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar Baltiku u li jemenda r-Regolament (UE) 2016/72 (ĠU L 295, 29.10.2016, p. 1).
         
            (3)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
         
            (4)  Ir-Regolament ta’ Implimentazzjoni tal-Kummissjoni (UE) 2019/2095 tad-29 ta’ Novembru 2019 li jnaqqas il-kwota tas-sajd tas-salamun tal-Atlantiku disponibbli għall-Polonja fl-2019 minħabba s-sajd eċċessiv fl-2018 (ĠU L 317, 9.12.2019, p. 105).
         
            (5)  Ir-Regolament tal-Kunsill (UE) 2018/1628 tat-30 ta’ Ottubru 2018 li jistabbilixxi l-opportunitajiet tas-sajd għall-2019 għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar Baltiku u li jemenda r-Regolament (UE) 2018/120 fir-rigward ta’ ċerti opportunitajiet ta’ sajd f’ilmijiet oħra (ĠU L 272, 31.10.2018, p. 1).
      
      
         
            ANNESS
            
                        
                           Stat Membru
                        
                     
                     
                        
                           Kodiċi tal-ispeċi
                        
                     
                     
                        
                           Kodiċi taż-żona
                        
                     
                     
                        
                           Isem l-ispeċi
                        
                     
                     
                        
                           Isem iż-żona
                        
                     
                     
                        
                           Kwota inizjali għall-2017 (f’unitajiet ta’ ħut)
                        
                     
                     
                        
                           Ħatt l-art permess għall-2017 (il-kwantità totali adattata f’unitajiet ta’ ħut)
                            (1)
                        
                     
                     
                        
                           Qabdiet totali li saru fl-2017 (il-kwantità f’unitajiet ta’ ħut)
                        
                     
                     
                        
                           Konsum tal-kwota meta mqabbel mal-ħatt l-art permess
                        
                     
                     
                        
                           Sajd eċċessiv meta mqabbel mal-ħatt l-art permess (il-kwantità f’unitajiet ta’ ħut)
                        
                     
                     
                        
                           Fattur ta’ multiplikazzjoni
                            (2)
                        
                     
                     
                        
                           Fattur addizzjonali ta’ multiplikazzjoni
                            (3)
                           ,
                            (4)
                        
                     
                     
                        
                           Tnaqqis li jrid jiġi applikat fl-2019 (il-kwantità f’unitajiet)
                        
                     
                  
                        
                           PL
                        
                     
                     
                        SĠK
                     
                     
                        3BCD-F
                     
                     
                        Salamun tal-Atlantiku
                     
                     
                        L-ilmijiet tal-Unjoni tas-suddiviżjonijiet 22-31
                     
                     
                        6 030 
                     
                     
                        13 693 
                     
                     
                        15 939 
                     
                     
                        116,40 %
                     
                     
                        2 246 
                     
                     
                        1,00
                     
                     
                        /
                     
                     
                        2 246 
                     
                  
               (1)  Il-kwoti disponibbli għal Stat Membru skont ir-Regolamenti rilevanti dwar l-opportunitajiet tas-sajd wara li jitqiesu l-iskambji tal-opportunitajiet tas-sajd f’konformità mal-Artikolu 16(8) tar-Regolament (UE) Nru 1380/2013 tal-Parlament Ewropew u tal-Kunsill (ĠU L 354, 28.12.2013, p. 22), it-trasferimenti tal-kwoti mill-2016 għall-2017 f’konformità mal-Artikolu 4(2) tar-Regolament tal-Kunsill (KE) Nru 847/96 (ĠU L 115, 9.5.1996, p. 3) u mal-Artikolu 15(9) tar-Regolament (UE) Nru 1380/2013 jew ir-riallokazzjoni u t-tnaqqis tal-opportunitajiet tas-sajd f’konformità mal-Artikoli 37 u 105 tar-Regolament (KE) Nru 1224/2009.
            
               (2)  Kif stabbilit fl-Artikolu 105(2) tar-Regolament (KE) Nru 1224/2009. Tnaqqis ekwivalenti għas-sajd eċċessiv * 1,00 għandu japplika fil-każijiet kollha ta’ sajd eċċessiv ta’ 100 tunnellata jew inqas.
            
               (3)  Kif stabbilit fl-Artikolu 105(3) tar-Regolament (KE) Nru 1224/2009 u dment li s-sajd eċċessiv ikun jaqbeż l-10 %.
            
               (4)  L-ittra “A” turi li ġie applikat fattur addizzjonali ta’ multiplikazzjoni ta’ 1,5 minħabba li kien hemm sajd eċċessiv b’mod konsekuttiv fl-2015, fl-2016 u fl-2017. L-ittra “C” turi li ġie applikat fattur addizzjonali ta’ multiplikazzjoni ta’ 1,5 minħabba li l-istokk huwa soġġett għal pjan pluriennali.